**Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la  cunoştinţa opiniei publice următoarele:**

Pe rolul Parchetului de pe lângă Judecătoria  Tg. Jiu a fost înregistrată o cauză penală în care se efectuează cercetări cu privire la incidentul petrecut în noaptea de 7.08.2011 în oraşul Rovinari.

        Din primele date ale cauzei a rezultat faptul că, organele de poliţie au fost sesizate de un localnic  cu privire la faptul că un grup de persoane tulbură grav liniştea publică   pe  scara unui bloc  din oraşul Rovinari.

        La faţa locului s-a deplasat un poliţist şi un jandarm, care au identificat  patru persoane, despre care au presupus că sunt cei care ar fi provocat scandal, ar fi proferat cuvinte, ameninţări şi expresii jignitoare şi ar fi provocat panică şi nesiguranţă în rândul locatarilor, deoarece au pătruns pe scara unui bloc şi ar fi distrus toate uşile de la etajele   1-4. Ulterior, au sosit şi alţi lucrători de poliţie, care i-au condus pe cei patru la sediul Poliţiei Oraşului Rovinari, unde după efectuarea cercetărilor sub aspectul infracţiunilor de distrugere,ultraj contra bunelor moravuri, tulburarea ordinii şi liniştii publice, au dispus reţinerea acestora pentru o durată de 24 ore, de la data de 7.08.2011 până la data de 8.08 2011, urmată de propunerea organelor de poliţie de arestare preventivă.

          Procurorii Parchetului de pe lângă Judecătoria Tg. Jiu, după audierea învinuiţilor şi examinarea probatoriului administrat , au apreciat că nu se impune sesizarea instanţei de judecată, pentru luarea măsurii preventive a arestării ori luarea unei alte măsuri restrictive de libertate, întrucât nu s-au conturat , nici măcar indicii rezonabile că cei în cauză sunt autorii faptelor sesizate. Astfel din cercetări a rezultat că cele patru persoane făceau parte dintr-un grup de 30-35 persoane (*tineri*) care s-au aflat la faţa locului, dar nu au fost identificaţi şi nici audiaţi, până la momentul reţinerii de către organele poliţiei judiciare.

          În raport cu rezultatul cercetărilor, după completarea probatoriului, potrivit îndrumărilor şi dispoziţiilor procesuale dispuse de procurori, se va aprecia asupra  măsurilor ce se impun potrivit dispoziţiilor legale.